
הצעת חוק הבחירות (דרכי תעמולה)(תיקון – שידור תעמולת בחירות למועצות האזוריות), התש"ע-2010, של חה"כ ציון פיניאן (פ/2216) – הכנה לקריאה ראשונה – דיון
היו"ר אברהם מיכאלי:

בוקר טוב, אני מתכבד לפתוח את הישיבה. על סדר היום הצעת חוק הבחירות (דרכי תעמולה)(תיקון – שידור תעמולת בחירות למועצות האזוריות), התש"ע-2010, הצעת החוק של חבר הכנסת ציון פיניאן (פ/2216/18). בבקשה, חבר הכנסת פיניאן.

ציון פיניאן:

תודה רבה, אדוני היושב-ראש. המצב היום בכל הנושא של תשדירי תעמולת בחירות הוא שרק תעמולת הבחירות בתחנות הרדיו, אם מדברים על האזוריות, אז רק למי שרוצה לערוך קמפיין ברדיו, זה או לראשי ערים או לראשי מועצות מקומיות – לא אזוריות. למשל, ראש מועצת יבניאל רשאי לפתוח בקמפיין ברדיו, אבל ראש מועצה אזורית עמק הירדן, שגם מספר התושבים וגם בשטח הוא פי עשרת מונים, הוא לא רשאי. זה פשוט חלם. אגב, ההצעה היא פרי יוזמה של מועצות אזוריות, שפנו אליי ואמרו: ראש המועצה הזה, מגדל עם 2,000 תושבים או 1,300 תושבים, הוא יכול לערוך מערכת בחירות ברדיו קול רגע, במקרה הזה, ואילו אני, שראש מועצה אזורית שיש לי, אגב, 20 ישובים, כל אחד בסדר גודל של מגדל, לא רשאי. אז צריך לתקן את החוק.


אני לא מדבר על נושא של חברי מועצה, כי בדרך כלל ברשויות אזוריות לכל ישוב יש חבר מועצה בוועד המקומי.

היו"ר אברהם מיכאלי:

הוועד המקומי שולח נציגים.

ציון פיניאן:

כן. אם יש 20 ישובים בתוך מועצה אזורית, בדרך כלל יש 20 חברי מועצה, ואם זה כמו, למשל, קיבוץ לביא, שהוא הישוב הכי גדול בגליל התחתון, יש לו שניים. אני מדבר על בחירות לראש מועצה.


גם הרשות השנייה הודיעו לי שהם תומכים - כמעט כולם תומכים. גם בזמנו יולי אדלשטיין, שהיה השר הממונה, הודיע לי שהוא תומך בנושא הזה, כי זה באמת חלם.

היו"ר אברהם מיכאלי:

זאת אחת הסיבות שהציבור הכללי לא מודע לעניין הזה של מועצות אזוריות. אתה שואל, מי זה ראש המועצה האזורית – סתם, אני אומר עכשיו, במקרה, במרכז, עמק לוד, ולא יודעים.

ציון פיניאן:

בעוונותיי הרבים, גם אני לא יודע. חוץ מהצפון, לא יודע שום דבר...

היו"ר אברהם מיכאלי:

עמק לוד זה אזור ענק. כי יודעים מי זה ראש מועצה באיזו עיירה קטנה. זה אולי חלק מזה.

ציון פיניאן:

בצפון יש לנו ראש מועצה מרום הגליל, יש מועצה מבואות חרמון, יש מועצה רמת הגולן, יש עמק הירדן, יש גליל תחתון. כל ישוב, פי 20, פי 30, ואותו ישוב קטן, יסוד המעלה או משהו כזה, שהוא יכול ללכת בקמפיין.


בנוסף, פה מחזקים את הרדיו האזורי, וגם מחזקים אותו בתוך הקהילה, כי זה עוד מקור הכנסה לאותו רדיו אזורי, שהיום הוא מהווה נדבך חשוב בחיי הקהילה באותו אזור.

היו"ר אברהם מיכאלי:

אז בעצם אתה היום בהצעת החוק שלך מבקש להחיל את השידור של תעמולת הבחירות למועצות אזוריות רק על ראשי מועצות אזוריות – לא על חברים, והמגבלה שחלה על כלל התשדירים או על כלל החוקים שחלים בתשדירים – אותו דבר.

ציון פיניאן:

אין שינוי. להרחיב את הנושא של תעמולת הבחירות.

היו"ר אברהם מיכאלי:

בסדר. נתחיל במשרדי הממשלה. משרד המשפטים, מה עמדתכם?

עמי ברקוביץ:

ועדת השרים לחקיקה החליטה לתמוך בהצעה בכפוף לתיאום הליכי החקיקה.

היו"ר אברהם מיכאלי:

מה זה עכשיו, נניח, שאתם רואים כצורך, תיאום?

עמי ברקוביץ:

התיאום ברמה של תיאום הנוסח וכדומה. עכשיו אנחנו מבינים מהדברים-  - -

ציון פיניאן:

אין חברי מועצה- - -

עמי ברקוביץ:


זה הרבה פחות משמעותי, והנקודה העיקרית היא ראש הרשות, ואין לנו קושי בזה. זה במסגרת התיאום.
היו"ר אברהם מיכאלי:

אז מבחינתכם, כמעט לא נשאר מה לתאם.

עמי ברקוביץ:

זה התיאום.

היו"ר אברהם מיכאלי:

אם העיקרון הזה מקובל, אין מה לתאם. אני מחפש איפה לצמצם את הפערים.


משרד הפנים, בבקשה.

אילת פישמן:

משרד הפנים תומך בנוסח הנוכחי. 

רק אעיר עוד נקודה לגבי מועמדים לראש מועצה אזורית – המועמדים האלה, בניגוד למועמדים למועצה, מקבלים גם מימון בחירות, ולכן יותר מתקבל על הדעת, מתיישב, שהיות שהם מקבלים מימון ציבורי, והם עומדים לפיקוח על כל ההכנסות וההוצאות שלהם כמו מועמדים ברשויות המקומיות, שתהיה להם גם הזכות לפרסם את עצמם ברדיו האזורי.

ציון פיניאן:

זה חוק של השוואת תנאים, לא יותר.

היו"ר אברהם מיכאלי:

אז משרד הפנים בעצם אומר – גם להם מגיע לשדר תעמולת בחירות, כי הם גם מקבלים מימון ציבורי לעניין הזה.


הרשות השנייה רוצה להגיד משהו?

אופיר ביתן:

אנחנו מברכים על התיקון המוצע. אנחנו חושבים שהמצב הנוכחי גורם לנתק בין התחנות לבין ציבור המאזינים.

היו"ר אברהם מיכאלי:

כמה תחנות רדיו מקומיות אזוריות היום מוכרות מבחינת פריסה ארצית?

אופיר ביתן:

16. 

ציון פיניאן:

כשהגשתי את הצעת החוק של השירים עם זהות יהודית, צלצלו אליי לפחות 15 תחנות. חוץ מאחד שתקף אותי, השאר בירכו אותי.

היו"ר אברהם מיכאלי:

בבקשה.

אופיר ביתן:

אנחנו חושבים שזה יקרב בין הציבור לבין המועמדים לבחירות, ויחזק את התחנות עצמן, ויגרום להן אפיק הכנסות נוסף.

היו"ר אברהם מיכאלי:

אני מבין שהכללים שחלים עליכם לתשדירים כאלה – לא עליכם, אלא על הרדיו האזורי – הוא שונה, מותר להם בדקות מסוימות לשדר?

סיגל קוגוט:

מגיע להם במסגרת זמן הפרסומות, שהוא, לפי הכללים, 9 דקות לשעה, אם אני זוכרת - תלוי בשעות היממה, אז אחוז מסוים מזמן הפרסומות, 15 אחוז, להקצות לתעמולת בחירות.


אגב, עושים את זה בשיטה של מכרזונים קטנים, כלומר כולם מבקשים, ואז מחלקים את זמן השידור. איך זה הלך בבחירות לרשויות המקומיות? היה בסדר?

אופיר ביתן:

אני יכול לבדוק.

סיגל קוגוט:

אבל לא קיבלת תלונות.

אופיר ביתן:

לא. למעשה, המצב הנוכחי גרם לזה שלא הרשינו שישדרו תעמולת בחירות למועצות אזוריות, ועתרו נגדנו לוועדת הבחירות. בעתירה קיבלו את עמדתנו, אבל התיקון המוצע הוא שינוי מבורך.

אילת פישמן:

שאלה למציע, ברשותך – פשוט לא התעמקתי בנוסח הזה, שקיבלתי אותו כעת. בהגדרה של מועמד לראש מועצה נאמר שהיא מתייחסת רק לבחירות הנערכות באותו יום עם הבחירות למועצה.

סיגל קוגוט:

כמו ברשויות המקומיות.

אילת פישמן:

השאלה, האם אנחנו נרצה שהדבר הזה יחול גם על בחירות מיוחדות לראש רשות?

סיגל קוגוט:

החליטו שלא - הרשויות המקומיות. זה נעשה בדיוק אותו דבר כמו ברשויות המקומיות.


רציתי להוסיף, שאחת ההנמקות המרכזיות שמצדיקות לראש הרשות, שדווקא במועצה אזורית יכולה להשתרע על פני שטח מאוד גדול, ואם במועצה באמת אנשים מכירים את בני אותו הישוב שלהם, אז במועצה האזורית, כשמישהו צריך להציג את עצמו לפעמים במועצה שמונה 59 ישובים, באמת זה כלי שיכול להועיל, ולכן יש רציונל מיוחד, למה כדאי להחיל את זה על ראש הרשות – זו תוספת לנימוקים שנשמעו עד כה, כלומר האדם צריך להציג את עצמו בפני כל הישובים. לעומת זאת, הרשימה, היא שולחת מאותו ישוב - שם אנשים מכירים זה את זה, אז זה פחות נדרש. מה שהיה חשוב לנו, נבהיר את זה אחר כך בנוסח – בגדול, נתאים את הנוסח, בדיוק מה שחל על רשויות עירוניות או מועצות מקומיות, יחול גם על האזוריות, אבל חשוב לנו להדגיש, כי מדובר פה על הראש, שהתעמולה שלו היא לעצמו, כלומר הוא לא עושה באותה הזדמנות תעמולה לרשימה שבה הוא תומך, כי אז כן יהיה חוסר שוויון בין הרשימות. המטרה של התעמולה היא שהוא יציג את עצמו – בחירה אישית שלו.

דורית ואג:

ומי בודק את זה?

סיגל קוגוט:

הרשות השנייה.

דורית ואג:


הם בודקים?

סיגל קוגוט:


כן.
היו"ר אברהם מיכאלי:

הרי יושב-ראש ועדת הבחירות פוסל הרבה פעמים בדקה האחרונה. אני מבין שלזה אין חשש, דורית.


נקרא את הנוסח?

סיגל קוגוט:

כן, ונשב עם נסחית החוק.

היו"ר אברהם מיכאלי:

אם יש הסכמה כזאת, נקרא את הנוסח. עניין הנסחים - נעשה אחר כך.

סיגל קוגוט:

אקרא רק את התיקונים. ב-16ד נוסיף הגדרה: מועמד לראשות מועצה אזורית – מועמד בבחירות לראש מועצה אזורית לפי חוק המועצות האזוריות (בחירת ראש המועצה), התשמ"ח-1988. בבחירות הנערכות באותו יום עם בחירות למועצה האזורית – תראו שזה זהה למה שיש גם על רשימת מועמדים ברשויות מקומיות כאן.


אחר כך נוסיף על ההיתר לבעל הזיכיון לכלול בשידוריו רשימות מועמדים גם לבחירות ברשות מקומית או של מועמד לראשות מועצה אזורית ומטעמם בלבד – כאן אנחנו נבהיר, שלצורך הצגתו בפני הציבור או משהו כזה, שיהיה ברור שזה תעמולה אישית שלו.


ב-ד אנחנו גם מוסיפים למועמדים לבחירות מקומיות גם בין מועמדים לראשות מועצה אזורית המתמודדים בבחירות שבאזור הזיכיון.


בסעיף קטן (ה)(2) אנחנו גם מוסיפים – הכלל של זמן השידור המרבי, אחרי רשימת מועמדים לבחירות מקומיות, או של מועמד לראשות מועצה אזורית.


בפסקה (3) אותו דבר – אחרי רשימת המועמדים, או של מועמד לראשות מועצה אזורית. 

בפסקה (5) גם, הבקשות שמוגשות לרדיו או על-ידי מועמדים לראשות מועצה אזורית, ואותו דבר בסיפא של הסעיף – או בין כל המועמדים לראשות מועצה אזורית.


פסקה (6), שמדברת על בקשות על זמן שעולה על הזמן המרבי, אנחנו גם מוסיפים את המועמד לראשות מועצה- - -

היו"ר אברהם מיכאלי:

למה במקום כל זה, לא נשנה את ההגדרה?

סיגל קוגוט:

אפשר לעשות סעיף, ואולי נעשה את זה - זה הצעתו של עמי ממשרד המשפטים, שמאחר שאין פה אפילו שינויים מחויבים, חוץ מסעיף ד, אנחנו יכולים לעשות סעיף אחד, ולהגיד שכל מה שבסעיף הזה, חל גם על ראש רשות, ואז אני לא צריכה לעבור על כל סעיף.

היו"ר אברהם מיכאלי:

מקובל עליך, נכון? אם ניתן הגדרה כוללת, אני לא צריך בכל סעיף לחזור: אזורי, אזורי, כי זה חל על כל המועמדים.

ציון פיניאן:

שום בעיה.

סיגל קוגוט:

(ו) – גם בפסקה (2) וגם בפסקה (4) אנחנו הוספנו את המועמד, אבל כפי שאדוני ציין, כנראה, נקבל את הצעתך, ונעשה את זה יותר אלגנטי.

היו"ר אברהם מיכאלי:

יש למישהו עוד מה לבקש?

אופיר ביתן:

ברשותך, למה להחריג את הרשימות עצמן?

סיגל קוגוט:

זה לא להחריג, אלא להחליט מי כן. רשימות עצמן זה ישובים קטנים, שמונים מעט מאוד אנשים, שמכירים זה את זה, וכל אחד שולח נציג. בקרב 200 אנשים לא עושים תעמולת בחירות ברדיו. ראש הרשות, כשהוא במועצת מטה יהודה צריך להציג עצמו בפני 59 ישובים, הוא, כמובן, גם יכול ללכת מישוב לישוב, אולי חלקם מכירים אותו, אבל הגיוני שבשטח כזה גדול, הוא ירצה להציג את עצמו. 

מאחר שהכללים קובעים שזה בערך דקה וחצי בשעה יכולות להיות לתעמולת הבחירות, זה כבר נימוק אחר. אם תחיל את זה על הרבה מאוד רשימות, שלא דורשות את זה, כי הן באות מקרב אנשים שמתפללים יחד כל יום ומכירים זה את זה, אז אתה לא צריך את זה, אז רק תגרום לזה שיהיו לך רסיסי שניות לכל אחד, ולא תוכל לתת למישהו את הזמן שהוא באמת צריך. לכן כדאי להתחיל עם זה. אם תקבל אחרי הבחירות הבאות ריקושטים או תובנות, שמשהו פה דורש התאמות מיוחדות, כי הבחירות למועצות האזוריות, יש להן ייחוד אחר, ולכן צריך ללכת הלאה, נסיק את המסקנות, אבל כניסוי ראשון כדאי לך לתת את הזמן – זה משאב מוגבל – לתת אותו למי שבאמת צריך אותו.

ציון פיניאן:

לגבי חברי מועצה וכל זה, זה לא העניין פה, כי כל ישוב, בתוך המועצה האזורית, יש לו ועד ישוב. מתוך הוועד בוחרים נציג למועצה האזורית.

היו"ר אברהם מיכאלי:

התעמולה היא בתוך הישוב עצמו, שהוא ישוב קטן בדרך כלל.

ציון פיניאן:

200-150 משפחות בוחרות את הנציג שלהן למועצה האזורית. פה גולת הכותרת זה ראש המועצה.

היו"ר אברהם מיכאלי:

את בעצם מתכוונת שכן לאפשר לאותם נציגים בישוב- - -

אילת פישמן:

לא.

היו"ר אברהם מיכאלי:

רבותיי, אנחנו מקבלים את הנוסח שלך. את הניסוחים עם הנסחית תעשו אחר כך. מי בעד?

הצבעה

בעד – פה אחד

אושר.

דורית ואג:

הוא יכול להחליף כל חבר כנסת מהליכוד. 

היו"ר אברהם מיכאלי:

אושר פה אחד לקריאה ראשונה, ויעלה אחרי הפגרה, אני מתאר לעצמי.

דורית ואג:

ברגע שזה יונח – אתה מתאם מול המזכירות, כי אתה מביא את זה לראשונה במליאה.

ציון פיניאן:

תודה לכולם.

היו"ר אברהם מיכאלי:

תודה רבה, הישיבה נעולה.

הישיבה ננעלה בשעה 09:30.
